Drie sterf in botsing met noodvoertuieArgieffoto Lt.kol. Moatshe Ngoepe, woordvoerder van die polisie, het gesê die R71 tussen Polokwane en Tzaneen is weens die ongeluk gesluit. “Ons kan bevestig dat drie mense dood is nadat een van die motors wat in die botsing betrokke was, aan die brand geslaan het.” Ngoepe het gesê een van die motors was voor die kettingbotsing in ŉ ongeluk betrokke. “Die nooddienste het onmiddellik reageer. Terwyl hulle op die toneel besig was, het ŉ ander voertuig teen ŉ baie hoë spoed teen die eerste motor gebots, waarna die kettingbotsing gevolg het.” Volgens Ngoepe was ambulanse en insleepvoertuie ook in die botsing betrokke. Ngoepe het gesê die polisie is steeds op die toneel en dat die aantal sterftes en beserings sal later bevestig word. “Ons doen ŉ beroep op motoriste om eerder die Magoebaskloof- of Mooketsi-roetes te gebruik as hulle van Polokwane of Tzaneen af ry,” het Ngoepe gesê.